als_Latn dik_Latn sag_Latn
Prishtinë, 9 tetor 2013 – Ministria e Arsimit, ka vazhduar me realizimin e planit dinamik të punës për të adresuar problemin e braktisjes shkollore tek fëmijët e komunitetit Romë, Ashkali dhe Egjiptian në Kosovë. Megjithatë, vajzat janë ato të cilat në masë të madhe nuk shkollohen.
Kështu u tha në tryezën e rrumbullakët ku do të diskutohet për braktisjen e shkollës nga ana e nxënësve të komunitetit rom, ashkali dhe egjiptian, e cili u organizua nga Ministria e Arsimit, Shkencës dhe Teknologjisë në bashkëpunim me Fondin për Arsimin e Romëve nga Hungaria.
Zëvendësministri i Arsimit, Shkencës dhe Teknologjisë, Nehat Mustafa, ka thënë se Ministria e Arsimit, ka marrë përsipër dhe ka filluar t’i zbatoj obligimet e veta sa i përket braktisjes së shkollimit, duke krijuar disa lehtësira për nxënësit dhe familjet e tyre.
“Disa prej veprimeve që i ka ndërmarr Ministria e Arsimit që ta pengoj braktisjen në përgjithësi nga gjithë qytetarët e Republikës së Kosovës janë edhe shpërndarja e teksteve falas që kemi filluar nga viti 2008 nga klasa e parë deri të pestën pastaj në vitin 2009 edhe për nxënësit e klasës së gjashtë deri të nëntën. Kemi bërë procedura, lehtësime sa i përket regjistrimit të nxënësve të komunitetit Rom, Egjiptas dhe Ashkali në klasën e 10-të, ku pavarësisht prej suksesit që ata kanë treguar në shkollë dhe në testin e arritshmërisë ne klasën e 9-të në bashkëpunim me drejtoritë komunale të arsimit kemi bashkëpunuar që çdo të riu t’i mundësohet vazhdimi i klasës së 10-të”, ka thënë Mustafa.
Ndërsa, ambasadorja e Zvicrës në Kosovë, Krystyna Marty Lang, ka shtuar se vajzat janë ato të cilat në masë të madhe nuk shkollohen. Sipas saj, si arsye është se ato ndalohen nga shkolla për t’u kujdesur për punët e shtëpisë ose për t’u kujdesur për fëmijët e vegjël në familje.
Ajo tha se kjo mënyrë e gabueshme e trajtimit të vajzave duhet të ndryshohet, dhe i ka lutur të gjithë familjarët e komuniteteve që t’i lejojnë fëmijët e tyre të ndjekin shkollimin dhe të kenë qasje të barabartë arsimore.
“Është e trishtueshme, e dhimbshme për ta shikuar se përqindja e braktisjes së shkollimit në mes vajzave dhe djemve është se te vajzat është një përqindje shumë më e lartë se te djemtë braktisja e shkollës. Ne disa raste vajzat qëndrojnë në shtëpi që të ndihmojnë në kryerjen e punëve të shtëpisë. U ipen edhe detyra të ndryshme si të kujdesen për vëllezërit ose motrat më të vegjël. Është një mënyrë e gabueshme dhe kjo duhet të përmirësohet”, ka shtuar Marty Lang.
Ndërsa zv/ministri i Integrimeve Evropiane, Gëzim Kasapolli, ka thënë se prioriteti i Qeverisë së Kosovës është që këto komunitetet të vijojnë arsimin obligativ.
“Ekziston strategjia për integrimin e këtyre komuniteteve të cilat edhe tej thekson nevojën për të vënë në prioritet ndërgjegjësimin e komuniteteve të cenueshme sidomos gratë dhe vajzat për të siguruar qasjen e tyre të barabartë në arsim”, ka shtuar Kasapolli.
Edhe Beata Bislim Olahova, zyrtare për fonde tek REF, ka thënë se do të vazhdojnë t’i përkrahin komunitetet në gjithë botën si edhe në Kosovë. Ajo ka thënë se qëllimi i kësaj ndihme është që të përmirësohet gjendja në qasje në arsim në të gjitha nivelet. /rtk/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn